*****

ΚΑΝΟΝΙΣΜΟΣ (ΕΟΚ) αριθ. 3580/82 ΤΗΣ ΕΠΙΤΡΟΠΗΣ

της 23ης Δεκεμβρίου 1982

περί παρατάσεως των μέτρων προστασίας που εφαρμόζονται στα υποδήματα με εξωτερικό πέλμα από σχοινί, προελεύσεως Λαϊκής Δημοκρατίας της Κίνας, τα οποία εισάγονται στη Γαλλία

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 1766/82 του Συμβουλίου της 30ής Ιουνίου 1982 περί του κοινού καθεστώτος που εφαρμόζεται στις εισαγωγές προελεύσεως Λαϊκής Δημοκρατίας της Κίνας (1), και ιδίως το άρθρο 11,

Εκτιμώντας:

ότι, η Επιτροπή με τον κανονισμό (ΕΟΚ) αριθ. 625/82 της 17ης Μαρτίου 1982 (2), θέσπισε μέτρα προστασίας που αφορούν τις εισαγωγές στη Γαλλία υποδημάτων με εξωτερικό πέλμα από σχοινί της κλάσεως ex 64.04 του Κοινού Δασμολογίου (κώδικας ΝΙΜΕΧΕ ex 64.04-90) προελεύσεως Λαϊκής Δημοκρατίας της Κίνας·

ότι, σύμφωνα με αυτόν τον κανονισμό, οι εισαγωγές στη Γαλλία υποδημάτων με εξωτερικό πέλμα από σχοινί προελεύσεως Λαϊκής Δημοκρατίας της Κίνας περιορίστηκαν σε μία ποσότητα 1 650 000 ζευγαριών για το έτος 1982·

ότι, στις 6 Δεκεμβρίου 1982, η γαλλική κυβέρνηση ζήτησε από την Επιτροπή την παράταση αυτών των μέτρων για το 1983·

ότι, στις 6 Δεκεμβρίου 1982, ζητήθηκε η γνώμη της επιτροπής η οποία είχε συσταθεί δυνάμει του κανονισμού (ΕΟΚ) αριθ. 1766/82·

ότι οι πληροφορίες που παρασχέθηκαν από την Γαλλία δείχνουν ότι, παρόλο τον περιορισμό από τα προηγούμενα προστατευτικά μέτρα, οι εισαγωγές στη Γαλλία υποδημάτων με εξωτερικό πέλμα από σχοινί προελεύσεως Κίνας ανήλθαν κατά τους πρώτους 9 μήνες του 1982 σε 2 900 000 ζεύγη·

ότι η μέση τιμή cif των υποδημάτων με εξωτερικό πέλμα από σχοινί καταγωγής Κίνας είναι ίση με 5,50 FF περίπου, ενώ η μέση τιμή των γάλλων παραγωγών εκφραζόμενη σε τιμή εξόδου από το εργοστάσιο αυξήθηκε από 9,80 FF τον Μάρτιο του 1982 σε 10,65 FF σήμερα·

ότι η κατάσταση των γάλλων παραγωγών παραμένει σοβαρή· ότι, συγκεκριμένα, η παραγωγή μειώθηκε από 10 400 000 ζεύγη το 1979 σε 8 500 000 ζεύγη το 1981 και η προβλεπόμενη παραγωγή για το 1982 είναι 7 500 000 ζεύγη· ότι στη γαλλική βιομηχανία υποδημάτων με εξωτερικό πέλμα από σχοινί, η οποία είναι συγκεντρωμένη στο νοτιοδυτικό τμήμα της χώρας, η απασχόληση μειώθηκε από 2 500 απασχολούμενους το 1979 σε 1 900 το 1981 και σε 1 800 το 1982 και ότι αυτή η αρνητική εξέλιξη προβλέπεται ότι θα εξακολουθήσει·

ότι η γαλλική κατανάλωση αυτών των προϊόντων μειώθηκε από 11 860 000 ζεύγη το 1980 σε 10 158 000 ζεύγη το 1981 και ότι η προβλεπόμενη κατανάλωση για το 1982 είναι 9 890 000 ζεύγη·

ότι είναι εμφανές λόγω των προαναφερομένων γεγονότων ότι οι λόγοι που οδήγησαν την Επιτροπή το 1982 να επιβάλει τα προαναφερόμενα μέτρα, εξακολουθούν να υφίστανται και ότι η παράταση αυτών των μέτρων θα μπορούσε να χειροτερεύσει περισσότερο τη θέση της γαλλικής βιομηχανίας·

ότι οι επαφές και ανταλλαγές απόψεων συνεχίζονται με τη Λαϊκή Δημοκρατία της Κίνας για την εξεύρεση λύσεως κοινά αποδεκτής και ότι ο παρών κανονισμός δεν ζημιώνει σε τίποτε τα αποτελέσματα αυτών των επαφών·

ότι αρμόζει να παραταθούν τα προαναφερόμενα μέτρα προστασίας,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Η θέση σε ελεύθερη κυκλοφορία στη Γαλλία υποδημάτων με εξωτερικό πέλμα από σχοινί, καταγωγής και προελεύσεως Λαϊκής Δημοκρατίας της Κίνας, τα οποία αναφέρονται στην κλάση ex 64.04 του Κοινού Δασμολογίου και στον κώδικα ΝΙΜΕΧΕ ex 64.04-90, εξακολουθούν να υπόκεινται κατά το 1983 στην επίδειξη μιας άδειας εισαγωγής που χορηγείται από τις γαλλικές αρχές. Οι άδειες αυτές χορηγούνται για συνολικό όγκο 1 750 000 ζευγών.

Άρθρο 2

Ο παρών κανονισμός αρχίζει να ισχύει την 1η Ιανουαρίου 1983 και παραμένει σε ισχύ μέχρι τις 31 Δεκεμβρίου 1983.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.

Έγινε στις Βρυξέλλες, στις 23 Δεκεμβρίου 1982.

Για την Επιτροπή

Etienne DAVIGNON

Αντιπρόεδρος

(1) ΕΕ αριθ. L 195 της 5. 7. 1982, σ. 21.

(2) ΕΕ αριθ. L 75 της 19. 3. 1982, σ. 17.